Ιδιόρρυθμες - αν μη τι άλλο - απόψεις έχει ο νέος διευθυντής του Ελληνικού Διαστημικού Οργανισμού, Χριστόδουλος Πρωτοπαπάς, που διόρισε ο υπουργός Ψηφιακής Πολιτικής Ν. Παππάς μετά την ηχηρή παραίτηση του καθηγητή Στ. Κριμιζή.

Ο Xριστόδουλος Πρωτοπαπάς ανέβασε στην προσωπική του ιστοσελίδα στο Facebook στις 3 Απριλίου του 2016 φωτογραφίες του στο Σούνιο και την εξής λεζάντα: «Η Ελλάδα και η Ρωμιωσύνη δεν πεθαίνει ποτέ κουφάλες ευρωπαίοι. Όταν εμείς κτίζαμε ναούς και γράφαμε κωμωδίες και τραγωδίες εσείς ζούσατε στις λάσπες, τρώγατε ωμό κρέας και μιλούσατε άπλυτοι με άναρθρες κραυγές. Ηλιοβασίλεμα από το Σούνιο».

Η καυστική ανακοίνωση της ΝΔ

Με μια καυστική ανακοίνωση η ΝΔ - που αποκάλυψε την ανάρτηση - σχολιάζει τον διορισμό του νέου διευθυντή του Ελληνικού Διαστημικού Οργανισμού Χριστόδουλο Πρωτόπαππα.

Στην ανακοίνωσή της η Πειραιώς σημειώνει πως παρουσιάζει ένα χαρακτηριστικό δείγμα από το δημόσιο λόγο του νέου διαστημικού διευθυντή που επέλεξε ο αρμόδιος επί του Διαστήματος Υπουργός Νίκος Παππάς.

«Πρόκειται για τον κ. Χριστόδουλο Πρωτοπαπά που επελέγη για την θέση του ακαδημαϊκού κ. Σταμάτη Κριμιζή ο οποίος, ως γνωστόν, παραιτήθηκε χθες, καταγγέλλοντας τον αδιαφανή τρόπο λειτουργίας του νέου Οργανισμού.

Υ.Γ. Προκαλούν ιδιαίτερη εντύπωση οι απόψεις του κ. Πρωτοπαπά, καθώς μέχρι στιγμής κανένα κυβερνητικό στέλεχος δεν έχει υποστηρίξει ότι ψεκάζουν και στο Διάστημα», σχολιάζει το κόμμα της αξιωματικής αντιπολίτευσης.